આરઝી હકૂમતની પહેલી ટૂકડી મુંબઈથી તા. ૩૦ સપ્ટેમ્બર, ૧૯૪૭ના રોજ રાજકોટ પહોંચી અને ત્યાં આવેલા જૂનાગઢના ઉતારાનું મકાન કબજે કરી આરઝી હકૂમતનો ઝંડો લહેરાવ્યો. આ મકાનમાં આરઝી હકૂમતની વિધિસરની કચેરી શરૂ થઈ અને જૂનાગઢનો કબજો મેળવવા ‘આઝાદ જૂનાગઢ ફોજ’ માટે ભરતી શરૂ થઈ. જોતજોતાંમાં ૪,૦૦૦ જેટલા લડવૈયા એકઠા થઈ ગયા. રતુભાઈ અદાણીએ તેમને શસ્ત્રો ચલાવવાની તાલીમ શરૂ કરી. આરઝી હકૂમતના આ પહેલી મનોવૈજ્ઞાનિક સફળતા હતી. સામે જૂનાગઢના નવાબના કટાયેલા જમાના જૂના સૈન્યમાં ૧૭૭ ઘોડેશ્વાર સૈનિક અને પાયદળના માત્ર ૨૪ સૈનિક હતા! આરઝી હકૂમત સામે ટક્કર ઝીલવાની નવાબમાં કોઈ તાકાત જ ન હતી. આરઝી હકૂમત દ્વારા ‘આઝાદ જૂનાગઢ રેડિયો’ પણ શરૂ થયો અને જૂનાગઢની પ્રજાને હથિયાર સાથે કે હથિયાર વિના જૂનાગઢ પર કૂચ લઈ જવાની સતત અપીલ કરવામાં આવી.